Folketing
2009-05-29

Hvis ikke man sørger for at få bragt orden i det, får vi underskud, og så er det de kommende generationer, der kommer til at betale regningen. Derfor er det jo så rigtigt sagt, at her løber man fra ansvaret, smider regningen i børneværelset og på ældrecenteret, og så er det det. Jeg synes, at kommunerne løser opgaverne rigtig, rigtig godt. Jeg synes også, at det er dem, der skal gøre det der, hvor det drejer sig om borgernære områder. For det er jo det, de er sat i verden for. Det er for at løse opgaverne med skole, hjemmehjælp osv. Men de har jo ingen indflydelse på, om Danfoss lukker en afdeling, eller om slagteriet i Sæby lukker. Jeg synes, at kommunalbestyrelserne skal have ansvar, og at de skal have krav på at løse opgaver, de har indflydelse på, men det her har de ingen indflydelse på. En beslutning om at lukke et slagteri i Danmark bliver truffet på Danish Crowns hovedkontor i Randers. Færdig med det. Det kan ingen kommunalbestyrelse gøre noget ved.